KIRJALLINEN KYSYMYS P-0405/00 esittäjä(t): Pasqualina Napoletano (PSE) komissiolle. Komission rahoittama Albanian tullilaitoksen uudistamista varten perustettu valtuuskunta.



Virallinen lehti nro 303 E , 24/10/2000 s. 0189 - 0190



KIRJALLINEN KYSYMYS P-0405/00 esittäjä(t): Pasqualina Napoletano (PSE) komissiolle (9. helmikuuta 2000) Aihe: Komission rahoittama Albanian tullilaitoksen uudistamista varten perustettu valtuuskunta Natalina Cea, joka on toiminut komission rahoittaman Albanian tullilaitoksen uudistamiseen tähtäävän valtuuskunnan päällikkönä, ilmoitti joitakin päiviä sitten jättävänsä työtehtävänsä. Hän on hoitanut työnsä kolmen vuoden ajan erittäin ammattitaitoisesti, vastuuntuntoisesti ja päättäväisesti. Valtuuskunnan työ on tuottanut myönteisiä tuloksia, koska sen avulla on voitu saada Albanian tullijärjestelmä kuntoon. Tämä on lisännyt valtion tuloja voimakkaasti ja ollut merkittävänä tukena Albanian tullilainsäädännön uudelleen laatimisessa. Natalina Cea on kuitenkin kertonut pelotteluilmapiiristä, joka on vaikeuttanut hänen työtänsä. Tulliasioista vastaava Italian tullilaitos, joka nimitti Natalia Cean tähän tehtävään, on aina tukenut aktiivisesti ja arvostanut hänen työtänsä valtuuskunnan päällikkönä. Se on ottanut huomioon Natalia Cean esittämän siirtopyynnön toiseen tehtävään, jättänyt komissiolle ehdotuksen hänen seuraajastaan ja vahvistanut näin sitoumuksensa jatkaa vaikeaa työtä laittoman toiminnan ja rikollisuuden torjumiseksi. Tiedustelisin komissiolta seuraavaa: 1. Mitä mieltä komissio on Albanian tilanteesta tällä yksittäisellä ja vaikealla yhteistyöalueella? 2. Eikö komission mielestä tätä valtuuskuntaa pitäisi edelleen vahvistaa ja tukea aktiivisesti, etenkin kun otetaan huomioon tähän mennessä kohdatut vaikeudet? 3. Katsooko komissio, Italian tullilaitoksen osoittaman sitoutumisen ja saatujen kokemusten perusteella, että tämän valtuuskunnan työskentelyn jatkuvan tehokkuuden takaamiseksi on syytä säilyttää kiinteät yhteydet Italian tullilaitokseen ja näin ollen ottaa ensisijaisesti huomioon sen esittämä ehdokas Natalia Cean seuraajaksi? Christopher Pattenin komission puolesta antama vastaus (13. maaliskuuta 2000) 1. Vuoden 1997 kriisin seurauksena asetettiin kesäkuussa 1997 avustustyöryhmä, joka pyrki silloin täysin rappeutuneessa tilassa olevan Albanian tullilaitoksen perusteellisen uudistamisen tukemiseen ja Albanian valtion talousarvion tulojen lisäämisen takaamiseen(2/3 talousarvion tuloista on peräisin tulleista). Tavoite saavutettiin nopeasti, ja tullitulo on siitä lähtien pysynyt tyydyttävällä tasolla. Perusuudistuksia on suoritettu, erityisesti uusi tullikoodeksi on otettu käyttöön vuonna 1999 ja tullilaitoksen toimintasuunnitelma on kehitetty. Arvoisan parlamentin jäsenen mainitsema henkilö on toiminut kyseisen työryhmän päällikkönä. Italian valtiovarainministeriön tulli- ja välittömän verotuksen osaston pääjohtaja on välittänyt komissiolle toiveensa ottaa arvoisan parlamentin jäsenen mainitsema henkilö takaisin valtiovarainministeriön palvelukseen. 2. Komissio katsoo, että on syytä jatkaa aloitettuja ponnistuksia ja sovittaa toiminta Albanian viranomaisten ilmaisemia tarpeita vastaavaksi. Vakaan tullihallintojärjestelmän aikaansaaminen on edellytyksenä Albanian osallistumiselle unionin vakautus- ja assosiaatioprosessiin. 3. Työryhmän tehokkaan työn edellytyksiä on pätevän henkilöstön käyttöön saaminen. Työryhmälle valitaan uusi päällikkö ehdokkaiden ammatillisen pätevyyden perusteella ottaen huomioon heidän kykynsä työskennellä Albaniassa parhaillaan vallitsevissa poikkeuksellisissa olosuhteissa.